Broj: 711-I-1863-P-250/21-02-8

Zagreb, 29 . listopada 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka i Aleksandre Jozić-Ileković, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na zahtjev Marka Majića,** za davanjem mišljenja Povjerenstva, na 147. sjednici, održanoj 29. listopada 2021.g., daje sljedeće

**OČITOVANJE**

**Sukladno članku 15. stavka 2. ZSSI-a članove nadzornih odbora trgovačkih društava u kojima jedinica lokalne, odnosno područne (regionalne) samouprave ima dionice ili udjele u vlasništvu (kapitalu društva) imenuje skupština trgovačkog društva na prijedlog predstavničkog tijela jedinice lokalne, odnosno područne (regionalne) samouprave.**

Obrazloženje

 U Povjerenstvu je dana 26. listopada 2021. pod brojem: 711-U-5218-R-227/21-01-5 zaprimljen zahtjev za davanjem mišljenja podnesen od strane Marka Majića, povodom kojeg je otvoren predmet broj R-227/21, a koji je potom presigniran u predmet pod brojem P-250/21.

 U zahtjevu za davanjem mišljenja podnositelj traži tumačenje članka 15. stavka 2. ZSSI-a, odnosno traži mišljenje Povjerenstva o tome koje je tijelo grada/općine ovlašteno za imenovanje članova nadzornih odbora trgovačkih društava u kojma jedinice lokalne samouprave imaju udjele u vlasništvu. Vezano za navedenu problematiku u zahtjevu se dodatno postavlja pitanje je li odredba članka 15. stavka 2. ZSSI-u u koliziji s odredbom članka 48. Zakona o loklanoj i područnoj (regionalnoj) samoupravi.

Člankom 6. stavkom 1. i stavkom 2. ZSSI-a, propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U ovom predmetu zahtjev je podnesen od strane osobe koja nije dužnosnik u smislu članka 3. ZSSI-a. Međutim, Povjerenstvo u svrhu učinkovitog sprječavanja sukoba interesa i provođenja edukacije u pitanjima sukoba interesa povodom podnesenog zahtjeva daje obrazloženo očitovanje, jer se radi o dvojbi vezanoj za primjenu odredbi ZSSI-a.

Člankom 15. stavkom 2. ZSSI-a propisano je da članove upravnih tijela i nadzornih odbora trgovačkih društava u kojima jedinica lokalne, odnosno područne (regionalne) samouprave ima dionice ili udjele u vlasništvu (kapitalu društva) predlaže glavnoj skupštini, odnosno skupštini društva predstavničko tijelo jedinice lokalne i jedinice područne (regionalne) samouprave.

Člankom 48. stavkom 1. točkom 6. Zakona o lokalnoj i područnoj (regionalnoj) samoupravi („Narodne novine“ broj 33/01.,60/01.,129/05.,109/07.,125/08., 36/09., 36/09., 150/11., 144/12., 19/13., 137/15., 123/17., 98/19. i 144/20.) propisano je da općinski načelnik, gradonačelnik, odnosno župan imenuje i razrješuje predstavnike jedinice lokalne, odnosno područne (regionalne) samouprave u tijelima javnih ustanova, trgovačkih društava i drugih pravnih osoba iz članka 35. stavka 1. točke 5. toga Zakona, osim ako posebnim zakonom nije drugačije određeno.

Člankom 437. stavkom 1. Zakona o trgovačkim društvima („Narodne novine broj“ 111/93., 34/99., 121/99., 52/00., 118/03., 107/07., 146/08., 137/09., 125/11., 152/11., 111/12., 68/13., 110/15. i 40/19.) propisano je da članovi društva svojom odlukom izabiru članove nadzornog odbora, osim ako je posebnim zakonom propisano da neke od njih imenuju zaposleni. Člankom 441. stavkom 1. navedenog Zakona propisano je da Skupština društva s ograničenom odgovornošću odlučuje o pitanjima određenim društvenim ugovorom, između ostaloga, o imenovanju i opozivu članova uprave te izboru i opozivu nadzornog odbora ako ga društvo ima.

Povjerenstvo obrazlaže da Zakon o lokalnoj i područnoj (regionalnoj) samoupravi, kao i Zakon o trgovačkim društvima, propisuju koje tijelo imenuje predstavnike jedinica lokalne, odnosno područne (regionalne) samouprave u tijelima trgovačkih društava u vlasništvu tih jedinica, dok je ZSSI-om propisano koje tijelo predlaže iste. S obzirom da je Zakonom o lokalnoj i područnoj (regionalnoj) samoupravi i Zakonom o trgovačkim društvima regulirana ovlast izbora, odnosno imenovanja u tijela trgovačkog društva, a ZSSI-om ovlast predlaganja istih, Povjerenstvo smatra da navedeni Zakoni nisu u koliziji te je osim postupka imenovanja propisanog navedenim Zakonima, potrebno poštivati i proceduru propisanu člankom 15. stavkom 2. ZSSI-a koja prethodi samom donošenju odluke o imenovanju članova nadzornih odbora navedenih trgovačkih društava.

Slijedom navedenoga, sukladno odredbi članka 15. stavka 2. ZSSI-a članove nadzornog odbora trgovačkog društva u kojem jedinica lokalne, odnosno područne (regionalne) samouprave ima udjele u vlasništvu imenuje skupština toga društva na prijedlog predstavničkog tijela jedinice lokalne, odnosno područne (regionalne) samouprave.

Slijedom navedenog Povjerenstvo je dalo očitovanje kao što je navedeno u izreci ovog akta.

PREDSJEDNICA POVJERENSTVA

 Nataša Novaković, dipl.iur.

Dostaviti:

1. Marko Majić, putem e-maila
2. Objava na internetskoj stranici Povjerenstva
3. Pismohrana